Sisarkunnan asuntola Georgian yliopistossa.
**Veljeskunnat ja sisarkunnat** (engl. *fraternities and sororities*, sosiaaliset veljeskunnat ja sisarkunnat, suomennetaan usein myös *osakunniksi*) ovat Yhdysvalloissa ja Kanadassa olevia opiskelijajärjestöjä. Näiden tunnukset koostuvat yleensä kreikkalaisista kirjaimista. Niinpä näitä kutsutaan nimellä *Greek Letters Organization*, GLO, niiden jäseniä nimellä *Greeks*, niiden toimintaa nimellä *Greek life* ja koko järjestelmää nimellä *Greek system*. Vanhin sosiaalinen veljeskunta oli Phi Beta Kappa, joka perustettiin 1775. 
Sosiaalisten veljeskuntien ja sisarkuntien lisäksi on ammatillisia ja kunniayhteisöjä. Suomessa näiden vastine on oppilasjärjestöt.

Veljes- ja sisarkuntia syytetään holtittomasta alkoholinkäytöstä ja seksuaalimoraalista. Useita nuoria kuolee vuosittain Yhdysvalloissa veljeskuntien juhlissa. Myös raiskaustapausten on todettu olevan yleisempiä veljes- ja sisarkuntien jäsenten kuin muiden opiskelijoiden piirissä. Yliopistot ja korkeakoulut kuitenkin helposti katsovat veljes- ja sisarkuntien väärinkäytöksiä läpi sormien, koska järjestöjen alumnijäsenet voivat olla merkittäviä lahjoittajia ja päättäjiä entisen oppilaitoksensa asioissa.

Jäsenyys
--------

Veljeskunnat ja sisarkunnat ovat lähinnä yläasteen, lukion ja yliopiston opiskelijoiden kerhoja. Nämä voivat olla maanlaajuisia tai paikallisia. Yhteen järjestöön kuuluvat ovat aina samaa sukupuolta. Yleensä monen veljeskunnan tai sisarkunnan jäsenyys ei ole sallittua. Jäsenyys on elinikäinen, paitsi jos rikkoo järjestökohtaisia perussääntöjä. Jäsenten velvollisuus on auttaa samaan järjestöön kuuluvia jäseniä heidän myöhemmässä elämässään, kuten liikesuhteiden luonnissa ja työpaikan saannissa.

Järjestön jäsenet värväävät uusia jäseniä muun muassa haastattelemalla ja toteamalla mahdolliset jäsenet. Tämän jälkeen sopiva henkilö kutsutaan koeajalle, joka saattaa kestää viikosta muutamaan kuukauteen. Koeaikaan voi kuulua muun muassa kuntatalon ja jäsenten huoneiden siivousta, autojen pesua ja muita ikäviä tehtäviä. Mikäli opiskelija läpäisee koejan, hänet kutsutaan liittymisrituaaliin.

Toiminta
--------

Opiskelijajärjestöjen tehtävä on järjestää erilaisia tapahtumia, kuten urheilukilpailuja ja juhlia. Ne myös harjoittavat hyväntekeväisyyttä ja auttavat valmistuneita saamaan työpaikkoja. Veljeskunnat ja sisarkunnat omistavat kerhotiloja ja asuntoloita.

Arvostelua
----------

Veljeskuntia ja sisarkuntia on arvosteltu esimerkiksi simputuksesta, alkoholin liikakäytön aiheuttamista tapaturmista ja heitteillepanoista, elitismistä ja seksismistä. Pelkästään vuosina 2005–2013 tilastoitiin 60 nuoren kuolleen veljeskuntien initiaatioriiteissä tai muissa juhlissa.

Monissa yliopistoissa veljeskunnat ovat 1980-luvulta alkaen pyrkineet muuttamaan toimintatapojaan parantaakseen elokuvan *Delta-jengi* (1978) karrikoimaa ja tunnetuksi tekemää arveluttavaa imagoaan. Jotkut yliopistot ovat myös määränneet veljes- ja sisarkunnat toimimaan kampusten ulkopuolella ilman virallisia yhteyksiä yliopistoon. 2000-luvulla amerikkalaiscollegeissa yhä useammin paljastuneiden seksuaaliset hyväksikäyttötapausten on todettu tapahtuneen monesti veljes- ja sisarkuntien juhlien yhteydessä tai niiden tiloissa.

Lähteet
-------

1. ↑  U.S. Higher Education Definitions *fulbright.fi*. Viitattu 17.6.2022.
2. 1 2  Hechinger, John: Deadliest Frat’s Icy ‘Torture’ of Pledges Evokes Tarantino Films *Bloomberg*.  30.12.2013. Viitattu 14.5.2017.
3. 1 2 3 4 5 6  Taylor, Chris: *Veljeskuntien rajut huvit*  (*Frat Boys, Inside American Fraternities*). Britannia (BBC),  2016.  Yle Areena. Viitattu 13.12.2017.
4. ↑  Prosecutors Taking Tougher Stance in Fraternity Hazing Deaths *The New York Times*.  8.5.2017. Viitattu 14.5.2017.  (vaatii tilauksen)
5. ↑  Campus Life: Dartmouth Trying to Shed The Image Of 'Animal House' *The New York Times*.  19.3.1989. Viitattu 14.5.2017.  (vaatii tilauksen)
6. ↑  Campus Life: Lehigh; Fraternity Alters Its Style and Goals To Improve Image *The New York Times*.  7.4.1991. Viitattu 14.5.2017.  (vaatii tilauksen)
7. ↑  North, Anna: Is College Sexual Assault a Fraternity Problem? *The New York Times*.  29.1.2015. Viitattu 14.5.2017.  (vaatii tilauksen)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Fraternities and sororities in North America